РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/333-14

24. октобар 2014. године

Б е о г р а д

З А П И С Н И К

13. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 23. ОКТОБРА 2014. ГОДИНЕ

Седница је почела у 12,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Жарко Богатиновић, Милија Милетић, Ђорђе Стојшић, Марјана Мараш, Велимир Станојевић, Арпад Фремонд, као и Владан Милошевић, Мирољуб Станковић, заменици чланова Одбора.

Седници су присуствовали и народни посланици: Младен Лукић, Надица Николић Танасијевић.

Седници нису присуствовали чланови Одбора: Верољуб Матић, Миодраг Николић, Горан Ћирић, Јован Марковић, Душан Петровић, Сабина Даздаревић.

Поред чланова Одбора седници су присуствовали: представници Министарства финансија: Нада Мирковић, Милеса Марјановић, саветници министра финансија; представници Министарства пољопривреде и заштите животне средине: Жељко Радошевић, државни секретар, Даниела Стојановић, Одељење за економско-финансијске послове као и представници средстава јавног информисања.

Већином гласова усвојен је следећи

Д н е в н и р е д

1. Разматрање Предлога закона о изменама и допунама Закона о буџету Републике Србије за 2014. годину, раздео 23– Министарство пољопривреде и заштите животне средине, који је поднела Влада (број 400-3800/14 од 22.октобра 2014.године);
2. Разно.

Прва тачка дневног реда **- Разматрање Предлога закона о изменама и допунама Закона о буџету Републике Србије за 2014. годину, раздео 23– Министарство пољопривреде и заштите животне средине, који је поднела Влада (број 400-3800/14 од 22.октобра 2014.године);**

Саветница министра финансија Нада Мирковић изјавила је да је до смањења средстава са ребалансом, дошло због умањења плата од 10 одсто, као и због тога што у току ове године неће бити искоришћен кредит од 100 милиона долара које је Србији одобрио Фонд за развој Абу Дабија за изградњу система за наводњавање, а који је био у буџету за 2014. годину.

У уводним напоменама, Жељко Радошевић, државни секретар, је истакао да је ребалансом буџета за 2014. годину, предвиђено смањење средстава за пољопривреду од око 4 милијарде динара, док је за област заштите животне средине предвиђено повећање у износу од 864 милиона динара. По његовим речима, уштеде се неће односити на субвенције пољопривредницима, већ ће се унутрашњом релокацијом средстава наставити исплата субвенција. Министарство пољопривреде је ове године своје обавезе према пољопривредницима ревносно финансирало, а Управа за аграрна плаћања је до сада обрадила више од 90 одсто свих приспелих захтева, тако да је новац исплаћен или је процес исплате у току. Жељко Радошевић је такође подсетио и да је у току велики конкурс за подршку инвестицијама у примарну пољопривредну производњу, који је отворен до 1. новембра.

Председник Одбора за пољопривреду Маријан Ристичевић казао је да није задовољан што се средства за аграрни буџет умањују, због чега ће година бити завршена тако да аграр добије мање од пет одсто укупног буџета државе. Он је изразио очекивање да ће пољопривреда у буџету за 2015. годину добити најмање пет одсто укупног буџета. Ристичевић је истакао да ће у име Одбора за пољопривреду од Министарства пољопривреде тражити да се у наредном буџету за развој сточарства издвоји 3,5 милијарди динара, што се по његовом мишљењу може добити прерасподелом средстава унутар аграрног буџета, пре свега од Управе за пољопривредно земљиште. Потребно је искористити велике количине кукуруза којима Србија располаже, како би се увећао сточни фонд. Председник Одбора је предлажио да се новац из буџета за сточарство искористи за бескаматне кредите и регрес за увоз приплодног материјала. Такође, потребно је обезбедити средства за рад Компензационог фонда, који би пољопривредницима омогућио да се преко њега својом робом задужују код банака. Одбор ће затражити и 10 милиона динара за обуку људи који ће се бавити писањем пројеката из области пољопривреде, којима ће се конкурисати за средства из претприступних фондова ЕУ.

У дискусији су учествовали народни посланици: Маријан Ристичевић, Жарко Богатиновић, Милија Милетић, Владан Милошевић и Мирољуб Станковић.

Одбор је у складу са чланом 173. Пословника Народне скупштине размотрио Предлога закона о изменама и допунама Закона о буџету Републике Србије за 2014. годину, раздео 23– Министарство пољопривреде и заштите животне средине, који је поднела Влада.

Одбор је већином гласова (10 за, 1 против), а сагласно члану 173. став 1. Пословника Народне скупштине закључио да достави следећи

И З В Е Ш Т А Ј

Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2014. годину, раздео 23 - Министарство пољопривреде и заштите животне средине који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Друга тачка дневног реда - **Разно**

Под тачком- Разно није било пријављених за расправу.

Пошто других питања и предлога није било, седница је закључена у 13,05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић